Først blev de pålagt helårs renovation i området, og nu skal de også etablere en vendeplads til skraldebilen, hvis de vil have hentet deres skrald. Det er scenariet for sommerhusejerne ved Bratten Strand, der mandag valgte at gå til møde med Frederikshavn Forsyning med deres kritikpunkter. Ejerne har fået nok På den lokale facebookside "Glade venner af Bratten anno 2011" går bølgerne højt trods gruppenavnets positive klang. Stort set alle sommerhusejerne har nemlig modtaget et brev fra Frederikshavn Forsyning, der konstaterer, at vejene i området er for smalle, og derfor kan skraldebilerne ikke vende på dem. - Det jo tragikomisk. Er vi ikke lige blevet pålagt at skulle have helårsrenovation, hvor mange betaler hele året uden at have behov for det! Og så forlanger man efterfølgende, at vejene minimum skal være seks meter brede og have vendeplads. Det er da vist kommunalt, når det er værst, lyder det blandt andet i kommentarsporet fra Ole Kraglund. - Drop den nye skraldeordning. Vi har ikke brug for vintertømning i vores sommerhus. Og vi har sorteret affaldet i mange år og selv kørt ind med det. Det skønne Bratten er ved at blive ødelagt som nordjysk naturområde med fokus på lastbiler og brede veje, skriver Hans Dammeyer på samme opslag. Du kan se facebookopslaget herunder: Dermed er ejerne pålagt at få etableret en vendeplads inden 1. januar 2023, hvis de vil have hentet deres skrald. Besværligt at få hentet skrald Bliver der ikke bygget en vendeplads til skraldebilen, må sommerhusejerne selv køre deres affaldsbeholdere ud til vejen til afhentning. Og selvom det kan lyde nemt, så er virkeligheden en anden for de sommerhusejere, der kommer langvejs fra. Det skyldes, at skraldespandene kan komme til at stå på andres grunde, hvis de skal stilles ud til vejen, og det skal man have tilladelse til. Sådan står det skrevet i den pjece, som er sendt med brevet til sommerhusejerne. For farligt at bakke Begrundelsen fra Frederikshavn Forsyning - omkring vendepladsen - er, at man frygter for sikkerheden. - I sommerlandet er der mange turister og børn, derfor er det ikke forsvarligt at lade køretøjet bakke blandt besøgende. Samtidig tiltrækkes børn af renovationsbiler. - Bakkende lastvogne er hvert år involveret i alvorlige uheld. Det er derfor vigtigt, at der tages hånd om udfordringen. Sådan er begrundelsen for en vendeplads beskrevet i pjecen fra Frederikshavn Forsyning. TV2 Nord har forsøgt at få en kommentar fra Frederikshavn Forsyning, men det har ikke været muligt.

Opsummering:
Sommerhusejerne i Bratten er gået sammen mod de nye affaldsbetingelser.